পরে পুলিশ সদর দপ্তরের মিডিয়া সেন্টারে সংবাদ সম্মেলনের মাধ্যমে সাংবাদিকদের কাছ থেকে বিদায় নেন শহীদুল হক। এ সময় এক প্রশ্নে তিনি বলেন, মানুষের অনেক স্বপ্ন থাকে, সব স্বপ্ন পূরণ হয় না। তবে আইজিপি হওয়ার আগে তাঁর যেসব স্বপ্ন ছিল তার বেশির ভাগই পূরণ হয়েছে। ২০টি নির্দেশনা দিয়েছি। তিনটি কোড দিয়ে বিদেশের মতো পুলিশি সেবা চালু করার ইচ্ছা তাঁর আইজিপি হওয়ার আগে ছিল। আইজিপি হওয়ার পর সেই জাতীয় জরুরি সেবা ৯৯৯ চালু করতে সক্ষম হয়েছেন। তবে মানুষ বিপদে পড়ে সেবা পেতে প্রথমে থানায় ছুটে যায়। তাই সাহায্য প্রার্থীরা থানায় গিয়ে যাতে সেবা পায় সেই লক্ষ্যে থানা পর্যায়ে সেবার মান উন্নয়নের চেষ্টা করেছেন। কিন্তু থানা পর্যায়ে সেই পরিবর্তন আনতে পারেননি। এখন অনেক সুশিক্ষিত যুবকরা পুলিশে আসছেন। তাঁর বিশ্বাস তাঁরা পুলিশে ভালো করবেন। নতুন আইজিপির জন্য বড় চ্যালেঞ্জ কী হতে পারে? এমন প্রশ্নে শহীদুল হক বলেন, এটি নির্বাচনী বছর। নির্বাচনকে ঘিরে অনেক ষড়যন্ত্র হবে, নাটক হবে। এগুলো মোকাবেলা করে নির্বাচন কমিশনের অধীনে থেকে নাগরিকের ভোটাধিকার প্রদান করা ও নির্বাচনকালীন আইন-শৃঙ্খলা পরিস্থিতি সামাল দেওয়াটা কঠিন হবে। তবে পুলিশপ্রধান ও পুলিশের সদস্যরা তা পারবেন বলে তাঁর দৃঢ় বিশ্বাস।